منصوربن زاذان واسطی

منصور بن زاذان واسطیؒ تابعین میں سے ہیں۔

 نام ونسب 
منصور نام، ابوالمغیرہ کنیت، قبیلہ ثقیف کی غلامی میں تھے، اس نسبت سے ثقفی کہلاتے تھے۔
(تذکرۃ الحفاظ:1/126)

 فضل وکمال 
حضرت حسن بصری کے خاص ساتھیوں میں تھے،ان کے فیض صحبت نے منصور کو علم و عمل کا جامع بنادیا تھا اور وہ واسطہ کے ممتاز علما میں شمار ہوتے تھے،حافظ ذہبی لکھتے ہیں کہ وہ علما اعلام میں تھے، ثقہ، حجت، صالح، عبادت گزار اور کبیرہ الشان تھے۔
(ایضاً)

 حدیث 
حدیث میں انھوں نے انس بن مالک، ابوالعالیہ، رفیع، عطاءبن ابی رباح ، حسن بصری ،محمد بن سیرین، میمون بن ابی شبیب، معاویہ بن قرہ ،حمید بن ہلال، قتادہ ، عمرو بن دینار، حکم بن عتیبہ، عبدالرحمن بن قاسم اور محمد بن ولید بن مسلم عنبری سے فیض اٹھایا تھا، مسلم بن سعید واسطی حبیب بن شہید، جریر بن حازم، خلف بن خلفہ، ہشم اور ابوحمزہ سکری ان کے تلامذہ میں تھے۔
(تہذیب التہذیب:10/306)

 عبادت وریاضت 
زہد وعبادت ان کے صحیفہ کمال کے زیادہ روشن ابواب ہیں، وہ بڑے عابد و زاہد تابعی تھے، ابن حبان لکھتے ہیں کہ وہ متقشفین اور متجردین میں تھے (ایضاً:307)ابن عماد حنبلی ان کو بصرہ کا زاہد اور شیخ لکھتے ہیں۔
(ایضاً:307)
ان کا سارا وقت عبادت وریاضت میں گزرتا تھا،طلوع آفتاب سے لے کر عصر تک نماز اور عصر سے مغرب تک تسبیح و تہلیل میں مشغول رہتے تھے۔
(شذرات الذہب:1/181)

قرآن کی تلاوت سے خاص شغف تھا،بہت تیز قرآن پڑھتے تھے،صبح سے دوپہر تک ایک قرآن ختم کر دیتے تھے(ابن سعد،ج7،ق 2،ص60) نوافل میں قرآن کا بڑا حصہ پڑھ ڈالتے تھے، ہشام بن حسان کا بیان ہے کہ میں نے مغرب اور عشا کے درمیان منصور کے پہلو میں نماز پڑ ہی ،دوسری رکعت میں وہ سورہ نحل تک پڑھ گئے۔
(تذکرۃ الحفاظ:1/126)
رمضان میں عبادت زیادہ بڑھ جاتی تھی، روزانہ قرآن ختم کرتے تھے،نماز میں اس شدت کا گریہ طاری ہوتا کہ آنسو پوچھتے پوچھتے عمامہ تر ہوجاتا، بارگاہ ایزدی میں جبین سائی سے بڑا ذوق تھا، فرض نماز سے پہلے گیارہ سجدے کرتے تھے،عمر بھر میں دو راتوں کے سوا ایک مرتبہ ماں کے اور دوسری مرتبہ لڑکے انتقال کے موقع پر کبھی آرام سے رات بھر بستر استراحت پر نہ سوئے۔
(حلیۃ الاولیاء ابو نعیم :3/58)
انھوں نے عبادت و ریاضت کو آخری حد تک پہنچا دیا تھا ہشیم کا بیان ہے کہ وہ اپنی عبادت کرتے تھے کہ اگر ان سے کہا جاتا کہ موت کا فرشتہ دروازہ پر آگیا ہے تو جتنی عبادت وہ کرتے تھے اس میں زیادتی ممکن نہ تھی۔
(تذکرۃ الحفاظ:1/126)

 ایک زرین مقولہ 
فرماتے تھے کہ رنج و غم بھلائیوں میں اضافہ کرتے ہیں اور اتارنا اور فخر کرنا برائیوں میں ہے۔

 وفات 
131ھ میں طاعون کی وبا میں وفات پائی۔

 مقبولیت 
اپنے محاسنِ اخلاق کی وجہ سے وہ ہر مذہب و ملت کے آدمیوں میں اتنے مقبول تھے کہ آپ کے جنازہ میں ہر مذہب کے آدمی شریک تھے، یہود ونصاریٰ دونوں علاحدہ علاحدہ جنازہ میں ساتھ تھے اور خلق اللہ کا ہجوم تھا۔
(ابن سعد،ج7،ق2،ص60)

 حوالہ جات